2 soek wat ontsnap tydens hofverskyningZukisani Fanga (Foto: Verskaf) Die polisie in die Oos-Kaap is op die spoor van twee gevangenes wat Dinsdag onderskeidelik by die hooggeregshof in Bisho en die landdroshof in Ngqeleni, oos van Mthatha, ontsnap het. Kapt. Khaya Tonjeni, woordvoerder van die polisie, sê Zukisani Fanga (38) het op aanklagte van moord en verkragting in die hooggeregshof in Bisho verskyn, toe hy daarin kon slaag om uit aanhouding te ontsnap. Hy is sedertdien soek. Twee verhoorafwagtendes het dieselfde dag uit aanhouding by die Ngqeleni-landdroshof ontsnap hoewel een van hulle weer aangekeer kon word. Mluleki Mbanyarho Gogobala (27) en Otto Matsiba (21) het ontsnap toe hulle van die hof se aanhoudingselle na die polisievoertuig wat hulle terug tronk toe moes neem, begelei is. Mluleki Gogobala (Foto: Verskaf) Matsiba is egter kort daarna deur die hof se sekerheidsbeamptes en lede van die publiek aangekeer hoewel Gogobala steeds gesoek word. Gogobala staan tereg op aanklagte van roof asook die besit van onwettige vuurwapens. Aanklagte van ontsnapping uit wettige aanhouding sal nou by al drie se aanklagte gevoeg word. Inligting rakende Fanga kan by sers. Milani Joni, 078 633 1112, aangemeld word, en inligting rakende Gogobala by AO Ntshongwana, 071 780 2339, of kol. Nodlabi, 079 890 0806. Die polisie doen ’n beroep op mense om nie die gevangenes te probeer aankeer nie, aangesien hulle vermoedelik gewapen en gevaarlik is.